พอดีประจำเดือนมาครั้งล่าสุด 4-8 ธันวาคม แล้วมีเพศสัมพันธ์กับแฟนวันที่ 22 ธันวาคม แบบไม่ได้ป้องกันแต่หลั่งนอกพร้อมกินยาคุมฉุกเฉิน พอมาวันที่ 28-29 ธันวาคม มีตกขาวสีน้ำตาลคล้ายเลือดออกมากระปิดกระปอยแล้วก็หายไป แล้วทีนี้จริงๆแล้วประจำเดือนต้องมาวันที่ 4-5 มกราคมแล้ว (นับตามแอปไข่ตกตรงบ้างไม่ตรงบ้างประจำเดือนช่วงหลังมาผิดปกติมา2ครั้งต่อเดือนบ้างมาเยอะบ้าง) แต่ประจำเดือนยังไม่มา พอมาวันที่6 มกราคม มีเลือดสีน้ำตาลออกมากระปิดกระปอยมีลิ่มเลือดนิดหน่อยมีปวดท้องเล็กน้อย อยากถามว่าใช่เลือดประจำเดือนรึป่าวค่ะเพราะมันไม่ใช่สีแดงเหมือนทุกครั้งแต่เป็นสีน้ำตาล แล้วมีโอกาสท้องมั้ยค่ะ พอดีลูกเพิ่งจะ11เดือนกินนมแม่อยู่ด้วยค่ะ แล้วทุกครั้งที่มีอะไรกับแฟนจะป้องกันทุกครั้งแต่รอบนั้นลืมค่ะเพราะนานๆจะมีอะไรกันสักครั้งนึงกังวลนิดหน่อยค่ะช่วยตอบหน่อยนะคะ
สวัสดีค่ะยาคุมกำเนิดแบบฉุกเฉินนั้น เป็นการรับประทานยาคุมกำเนิดที่มีขนาดฮอร์โมนเพศหญิงในปริมาณที่สูงหลังการมีเพศสัมพันธ์เพื่อป้องกันการตั้งครรภ์ จะได้ผลดีที่สุดเมื่อรับประทานภายใน 72 ชั่วโมงหลังมีเพศสัมพันธ์ ถ้ากินเลยจากนี้ ประสิทธิภาพจะได้ไม่ถึงตามที่กล่าวกันไว้คือประมาณ 85-95%ถ้าได้กินภายใน 72 ชั่วโมงหลังมีเพศสัมพันธ์ โอกาสตั้งครรภ์มีได้น้อยผลข้างเคียงหลังกินยาคุมฉุกเฉินอาจทำให้มีเลือดออกผิดปกติจากช่องคลอด หรือทำให้ประจำเดือนมาคลาดเคลื่อนไปจากปกติ คัดตึงเต้านม คลื่นไส้อาเจียน เวียนศีรษะที่มักค่อยๆดีขึ้นได้เอง ไม่ต้องทำอะไร หากไม่ได้มีอาการรุนแรงหรือเป็นเรื้อรังดังนั้นเลือดออกผิดปกติทางช่องคลอดนี้อาจจะเป็นเลือดจากผลข้างเคียงของยาได้แนะนำให้สังเกตประจำเดือนในรอบถัดไปว่ามาตามปกติหรือไม่ หากมาช้ากว่า 35 วัน ควรไปพบสูตินรีแพทย์หรือลองซื้อชุดตรวจการตั้งครรภ์มาตรวจเองเบื้องต้น และถ้าจะมีเพศสัมพันธ์ควรจะป้องกันไว้ก่อนเช่นใช้ยาคุมแบบแผง หรือฉีดยาคุม หรือฝังยาคุม หรือป้องกันขณะมีเพศสัมพันธ์ด้วยการใช้ถุงยางอนามัยค่ะ ไม่แนะนำให้ใช้ยาคุมฉุกเฉินบ่อยๆเพราะประสิทธิภาพต่ำกว่าวิธีอื่นและทำให้ประจำเดือนคลาดเคลื่อนได้มาก